Van Coke vs. Hougaard: Boksgeveg hiér te sien | Netwerk24
Deur Ané Van Zyl 25 Maart 2021 06:21
Dit is nog slegs sowat twee maande voordat die Afrikaanse rocker Francois van Coke en oud-Bok Derick Hougaard mekaar in die bokskryt takel, en nou is dit amptelik bekend gemaak waar hulle hul vuiste gaan swaai.
Van Coke (40), van Bellville, Kaapstad, sal 'n vliegtuig moet haal, want hulle pak mekaar in die Sun Arena by Time Square Casino in Pretoria.
Francois van Coke (regs), die Afrikaanse rocker en hoofsanger van die musiekgroep Fokofpolisiekar, saam met die musikant Frank Freeman ná 'n skermsessie in die kryt. Foto: Instagram/Francois van Coke
Die kragmeting het vroeër vandeesmaand 'n aanloop op Twitter gehad, waar die twee die draak begin steek het met mekaar se talente.
'n Video van die legendariese plettervat van Brian Lima van Samoa op Hougaard in 'n wedstryd in die Wêreldbekerrugbytoernooi in 2003 was die katalisator.
Albei het reeds begin oefen om fiks te word vir die geveg, maar Hougaard het op Facebook gesê sy oefenprogram het 'n terugslag gehad.
"Ná 'n siekte van 'n week het ek Maandag begin oefen. Ek het net twee weke verloor. As jy vir 'n jaar niks doen nie, is dit moontlik om binne tien weke fiks te word? Wat sê die slim mense?"
Hougaard kon Woensdag nie bereik word vir meer besonderhede oor sy siekte nie.
Die oud-Springbok Derick Hougaard.Foto: Facebook/Derick Hougaard
Sy ondersteuners en sy ma, Riana, het hom in die kommentare bemoedig en gesê dit is klaarpraat met Van Coke, wat in 2018 'n soortgelyke boksgeveg tussen bekendes verloor het.
Francois van Coke ek fight eerder myself voor ek my vrou se skoonheids produkte misbruik. #jyhetalklaartweeblouoe ek sien jou in die ring bru ?? BoxOp
Posted by Derick Hougaard on Thursday, 18 March 2021
Van Coke het Dinsdag 'n foto op Instagram gedeel van hom en die musikant Frank Freeman in 'n bokskryt: "Dankie vir die boks-les, Frank. So 'n skermsessie (sparring session) help om die kop 'n bietjie aan die gang te kry en die neus so 'n bietjie oop te maak," skryf hy daarby.
Die Nu Metro-fliekteaters waar mense die boksgeveg op 29 Mei om 17:00 kan kyk, sluit in dié in die Clearwater-winkelsentrum in Roodepoort, Johannesburg; Loch Logan Waterfront in Bloemfontein; Menlyn Park in Pretoria; Emperors Palace in Kempton Park, Johannesburg; Ballito Junction in Ballito en die Canal Walk-winkelsentrum in Kaapstad.